[{"text_idx": "#000003", "text": "Arto kaj kulturoBona novaj\u0302oCenzuroCivitanaj komunikilojDisvolvadoEdukadoEkonomio kaj komercoElektadoEn- kaj elmigradoEtno kaj rasoFilmoFotografioFres\u0302a Novaj\u0302oHistorioHomaj rajtojHomama agadoHumuroIdeojIndig\u0302enojInternaciaj rilatojInterreta aktivismoJunulojJuroKatastrofoKomunikiloj kaj j\u0302urnalismoLaboroLingvoLiteraturoMedioMilito kaj konfliktoMuzikoNutraj\u0302oParolliberecoPolitikoProtestoRajtoj je seksa diverseco (GLAT)RegadoReligioRifug\u0302intojSanoSciencoSportoTeknikaroUnesko (UNESCO)Unuig\u0302itaj Nacioj (UN)Virinoj kaj socia seksoVojag\u0302o"}, {"text_idx": "#000005", "text": "Tiu c\u0302i historio estis origine publikigita en Periodismo de Barrio kaj estas republikigata de Global Voices kadre de partnera interkonsento. [La ligiloj en tiu c\u0302i artikolo estas en la angla, krom [eo] = en Esperanto]"}, {"text_idx": "#000006", "text": "La 16-an de majo la Usona Departemento de S\u0302tato anoncis aron da pas\u0302oj por \u201csubteni la kubanojn, liverante al ili pli da eblecoj por dau\u0306rigi la vivon liberan de subpremado fare de la kuba registaro kaj serc\u0302i pli grandajn ekonomiajn oportunojn\u201d."}, {"text_idx": "#000007", "text": "La deklaro aperis preskau\u0306 unu monaton post la relanc\u0302o de la duonjaraj migradaj intertraktoj inter la du landoj kaj la remalfermo de usona konsula sekcio en Havano por pritrakti vizopetojn je limigita nivelo."}, {"text_idx": "#000008", "text": "Periodismo de Barrio respondis al kelkaj demandoj por klarigi la s\u0302ang\u0302ojn, kiuj okazis en la lasta monato en la usona politiko rilate al Kubo."}, {"text_idx": "#000009", "text": "Kio estis la novaj rimedoj, aprobitaj de la Biden-administracio?"}, {"text_idx": "#000010", "text": "Lau\u0306 la porgazetara informletero eldonita de la S\u0302tata Departemento, la agoj celas subteni kubanojn en iliaj aspiroj al libereco kaj pli bonaj ekonomiaj oportunoj kaj inkluzivas kreskon de konsulaj servoj, vizajn procezojn kaj la relanc\u0302on de la Programo de Reunuig\u0302o de Familioj, kiu estis suspendita en decembro 2018 dum la prezidenta oficperiodo de Donald Trump."}, {"text_idx": "#000011", "text": "G\u0302i ankau\u0306 kurag\u0302igas la kreskon de la kuba privata sektoro per usonaj interretaj servoj, aplikaj\u0302oj kaj platformoj de elektronika komerco, same kiel g\u0302i subtenas interagojn de kubaj kaj usonaj entreprenistoj per kreado de novaj vojoj por fari elektronikajn pagojn kaj per kresko de aliro al komerco kaj mikrofinancado."}, {"text_idx": "#000012", "text": "Ankau\u0306 Usono likvidis limigon, kiu antau\u0306e ebligis g\u0302iri al unu familio ne pli ol 1000 dolarojn dum trimonata periodo, kaj diris ke g\u0302i plu subtenos g\u0302irojn al kubaj entreprenistoj por stimuli la kreskon de iliaj komercoj. La usona registaro ankau\u0306 faciligos por familioj viziti parencojn en Kubo kaj por au\u0306torizitaj personoj eblecon c\u0302eesti renkontig\u0302ojn kaj fari esplorojn sur la insulo."}, {"text_idx": "#000014", "text": "La 21-an de aprilo 2022 unuafoje post kvar jaroj reprezentantoj de la registaroj de Kubo kaj Usono renkontig\u0302is por diskuti pri la plenumo de la Migrada Interkonsento, subskribita de ambau\u0306 landoj. Tiuj renkontig\u0302oj okazis dufoje ekde la 1990-aj jaroj antau\u0306 ol ili estis suspenditaj de la Trump-administracio en 2018."}, {"text_idx": "#000015", "text": "Migradaj tendencoj, mekanismoj por pritrakti neorganizitan migradon, revenoj kaj repatrujigoj de civitanoj kaj la roloj de ambasadejoj estis inter la temoj, pritraktitaj en aprilo. La dialogo celis stimuli lau\u0306leg\u0302an, lau\u0306ordan kaj sekuran migradon inter la du landoj."}, {"text_idx": "#000016", "text": "Novaj pas\u0302oj de Biden kaj la relanc\u0302o de la intertraktoj pri migrado povas esti interpretata kiel strategio celanta redukti nombron de migrantoj, provantaj eniri la landon kontrau\u0306leg\u0302e, speciale se analizi tion en la kunteksto de la renkontig\u0302oj kun gvidantoj de aliaj landoj en la regiono kiel Meksiko kaj Panamo, dum kiuj estis priparolata la sama problemo."}, {"text_idx": "#000017", "text": "Kion diras la Usona-Kuba Migrada Interkonsento?"}, {"text_idx": "#000018", "text": "La Migrada Interkonsento inter Kubo kaj Usono inkluzivas la duflankajn interkonsentojn subskribitajn en 1984, 1994, 1995 kaj 2017."}, {"text_idx": "#000019", "text": "La interkonsento de 1984 aperis rezulte de intertraktoj de la du registaroj, sekvintaj la amasan eliron tra la haveno Mariel. Kubo konsentis akcepti la revenigon de 2 746 migrintoj forlasintaj la landon dum la krizo, kiuj estis klasifikitaj de Usono kiel krimuloj au\u0306 mensmalsanuloj."}, {"text_idx": "#000020", "text": "La interkonsentoj de 1994 kaj 1995 estis stimulitaj de la migrada ondo en 1994 konata kiel \u201cFlosa Krizo\u201d dum kiu proksimume 30 000 kubanoj foriris per maro al Usono."}, {"text_idx": "#000021", "text": "Tiuj c\u0302i intertraktoj sekvigis garantion de la usona registaro doni po almenau\u0306 20 000 vizojn jare. En majo 1995 Usono kaj Kubo subskribis alian dokumenton, lau\u0306 kiu kubanoj kaptitaj en la maro au\u0306 kontrau\u0306leg\u0302e venintaj al la bazo de usona mararmeo en Guantanamo, devos esti revenigataj al Kubo dum la kuba registaro promesis ke ili ne estos punataj au\u0306 persekutataj pro ilia provo kontrau\u0306leg\u0302e forlasi la landon."}, {"text_idx": "#000022", "text": "Ambau\u0306 interkonsentoj sekvigis la enkondukon de la politiko \u201cMalsekaj piedoj, sekaj piedoj\u201c, lau\u0306 kiu kubaj migrantoj kaptitaj en la maro estas revenigataj al Kubo, sed se ili sukcesis atingi la bordon ili rajtas resti en Usono."}, {"text_idx": "#000023", "text": "La deklaro en 2017 subskribita dum lastaj tagoj de Obama en la Blanka Domo, finis tiun c\u0302i politikon same kiel la programon de Permesiloj por Kubaj Medicinistoj, kreitan en 2008 dum la regado de la administracio de George W. Bush, kiu ebligis la eniron al Usono por medicinistoj laborantaj au\u0306 studantaj en tria lando sub gvido de la kuba registaro."}, {"text_idx": "#000024", "text": "G\u0302is kiu grado kreskis neorganizita migrado de Kubo al Usono?"}, {"text_idx": "#000025", "text": "La 10-an de decembro 2018 la Usona Servo pri Civitaneco kaj Enmigrado (angle: USCIS) por c\u0302iam fermis sian oficejon en Havano, preskau\u0306 komplete c\u0302esigintan vizajn servojn ekde decembro 2017 sekve de la tiel nomata \u201cHavana Sindromo\u201c."}, {"text_idx": "#000026", "text": "Same en 2018 la Trump-administracio suspendis la efektivigon de migradaj interkonsentoj inter la du nacioj kaj la programon de Reunuig\u0302o de Familioj. La fermo de lau\u0306leg\u0302aj kanaloj por ricevi vizojn al Usono kombine al la malbonig\u0302o de ekonomiaj kondic\u0302oj sur la insulo, kau\u0306zis kreskon de neorganizita migrado al Usono."}, {"text_idx": "#000027", "text": "Ekde tiam lau\u0306leg\u0302a enmigrado al Usono falis je 90%, lau\u0306 artikolo publikigita de la Instituto Quincy. Sole en 2020 doganejo kaj limgarda servo de Usono trovis pli ol 14 000 kubanojn, kiuj provis eniri la landon senpermese. En 2021 la nombro kreskis g\u0302is 39 303 kaj en la unuaj monatoj de 2022 g\u0302is 70 835, raportas la Instituto Quincy."}, {"text_idx": "#000028", "text": "Lau\u0306 datumoj de Trac Immigration, 83 478 kubanoj estis atendantaj respondon al iliaj azilpetoj en Usono en aprilo 2022. La cifero reprezentas pinton dum la tuta tempo kun pli ol duobla kresko de la totala nombro de pritraktataj kazoj registritaj en 2021."}, {"text_idx": "#000029", "text": "Pritraktataj azilpetoj de kubanoj en Usono de 2010 g\u0302is aprilo 2022 (Fonto:kompilita de Periodismo de Barrio surbaze de datumoj de Trac Immigration)."}, {"text_idx": "#000030", "text": "En aprilo 2022 la plej granda nombro de kazoj estis en s\u0302tato Florido kie trovig\u0302is 60,1% da ili, sekvis Teksaso (20,8%) kaj Tenesio (3,8%). La s\u0302tato kun plej malmultaj kazoj estis Portoriko kun nuraj 0,02%."}, {"text_idx": "#000031", "text": "Pritraktataj azilpetoj de kubanoj en Usono lau\u0306 s\u0302tatoj (Fonto:kompilita de Periodismo de Barrio surbaze de datumoj de Trac Immigration)."}, {"text_idx": "#000032", "text": "Malsame ol dum amasaj eliroj dum la 1980-aj kaj 1990-aj jaroj, en lastaj jaroj kubanoj elektas eniri Usonon prefere surtere ol surmare. La nuligo de viza reg\u0302imo fare de la registaro de Nikaragvo en novembro 2021 ebligis al ili veturi al Nikaragvo kaj poste dau\u0306rigi sian vojon surtere direkte al la sudaj limoj de Usono."}, {"text_idx": "#000033", "text": "Artikolo en The Washington Post klarigas ke plejparto de la migrantoj eniras tra Yuma [eo], Arizono, kie estas truoj en landlima barilo au\u0306 tra Del Rio, Teksaso, mars\u0302ante lau\u0306 malprofunda parto de Rio Grande."}, {"text_idx": "#000034", "text": "Civitanaj komunikilojEn- kaj elmigradoInternaciaj rilatojPolitiko"}, {"text_idx": "#000035", "text": "Plej novaj artikoloj pri Latinameriko"}, {"text_idx": "#000036", "text": "Meksika kolektivo kiu piratas librojn por kundividi kulturon alfrontas blokadojn"}, {"text_idx": "#000039", "text": "Juna kuiristo en Bakuo transformis sian apartamenton en restoracion"}, {"text_idx": "#000041", "text": "Kiel banglades\u0302aj teolaboristoj povas travivi kun taga salajro de malpli ol du dolaroj?"}, {"text_idx": "#000042", "text": "Retpos\u0302to (ne estos publikigata) (deviga)"}, {"text_idx": "#000043", "text": "Aboni komentojn de c\u0302i tiu artikolo per retpos\u0302to"}, {"text_idx": "#000045", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}, {"text_idx": "#000046", "text": "Speciala danko al niaj multaj subtenantoj"}]